Imtella' Awwissu 16, 2020 - Aġġornata 16 Ta' Awwissu, 2020 4:59pm Il-Prim Ministru Robert Abela ttratta l-qagħda tal-Coronavirus meta wieġeb għal domandi ta' ġurnalisti fuq l-istazzjon tal-Partit Laburista. Dr Abela ħabbar li b'effett immedjat, immigranti li jidħlu Malta morda bil-Covid-19 mhux se jibqgħu jingħadu mal-istatistika uffiċjali tal-każi attivi. B'hekk mit-total ta' infezzjonijiet mindu feġġ l-ewwel każ f'Malta tnaqqsu 137 li kienu immigranti li waslu Malta u nstabu pożittivi għall-virus. It-total ta' każi ġie rivedut għal 1,306. Il-Prim Ministru qal li l-Ħadd wara nofsinhar se jiltaqa' mad-Deputat Prim Ministru u mas-Supretendent tas-Saħħa Pubblika biex jittieħdu l-aħjar deċiżjonijiet fiċ-ċirkustanzi ta' bħalissa. Il-Prim Ministru u l-Mexxej tal-Partit Laburista, Robert Abela, qal li l-prijorità kienet, għadha u se tibqa' s-saħħa tal-poplu. Dr Abela qal li l-pajjiż irnexxielu jikkonvinċi liċ-Ċentru Ewropew għall-Prevenzjoni u l-Kontroll tal-Mard biex l-immigranti pożittivi għall-Covid-19 f'Malta ma jibqgħux jitqiesu mat-total ta' każ attivi fil-pajjiż. Il-Prim Ministru rrefera għall-istatistika Ewropea u qal li Malta hi l-pajjiż fl-Unjoni Ewropea bl-inqas imwiet bil-Covid-19 u bl-inqas għadd ta' persuni infetatti. Dr Abela qal li Malta qed tagħmel mat-tliet darbiet aktar testijiet minn pajjiżi oħra biex jinstabu persuni morda bil-virus. Dr Abela qal li se jiżdied l-ittestjar fl-ajruport minkejja li dan se jikkawża diffikultajiet loġistiċi. Il-Prim Ministru iżda għamilha ċara li ma jridx li jġib lin-nies priġunieri f'darhom. Wera l-fehma li b'miżuri aggressivi, in-nies jittrawmattizaw ruħhom u għalhekk qal jeħtieġ bilanċ biex tkun protetta s-saħħa pubblika b'miżuri li sejjaħ diretti u kliniċi. Innota li d-distanza soċjali mhix tinżamm u talab għal iktar dixxiplina fosthom fl-ilbis tal-maskri. Il-Prim Ministru rrefera għal sejħiet għar-riżenja tal-Ministru għat-Turiżmu u appella biex inwarrbu l-interessi politiċi ħalli l-pajjiż jibqa' ffukat biex jiġġieled il-pandemija. Dr Abela rrikonoxxa li l-Gvern seta' ħadem aħjar mindu faqqgħet l-imxija iżda fakkar li din kienet sitwazzjoni li d-dinja qatt ma rat bħalha. Dwar il-ftuħ tal-iskejjel, Dr Abela qal li d-direzzjonijiet jingħataw mingħand is-Supretendent tas-Saħħa Pubblika. Qal li hu kruċjali li l-iskejjel jiftħu u t-tfal imorru l-iskola. Irrimarka li l-komunikazzjoni tal-Gvern man-nies se tiżdied ħalli jkunu infurmati b'dak li qed jiġri anki dwar l-andament ekonomiku. L-għada li l-Avukat Ġenerali ta lill-President d-data meta se jirriżenja, il-Prim Ministru qal li se jitlob biex l-ittra ta' riżenja tkun ippubblikata ħalli n-nies jkunu jafu r-raġunijiet għaliex Dr Peter Grech ħa din id-deċiżjoni. Dr Abela qal li l-Gvern hu determinat li jkompli jgħin aktar nies, speċjalment liż-żgħir, li qal se jkun prijorità għall-budget li ġej.